Am zwöite Tag simmer do ane Bach (uf Sand) gfahre, si drinenne metem Badzüg ufegloufe ond hei üs lo  abetriibe - das esch üsi Duuschi gse för dä Tag. Mer si do no uf Ussechtspönkt, go Bade ond nochli metem Jeep omegfätzt. Ou am zwöite Obe simmer gmüetlech onder de Blache ghocket ond heis eifach gnosse, verosse z sii ond cooli Lüüt om üs ome zha. Met es paarne hömmer do abgmacht, de Sonneufgang go z luege - was mer ou gmacht hei, aber wäg de Wouke ned so spektakulär gse esch. Nochhär simmer do nochli omegfätzt no a verschedeni See ond de weder met de Fähre as Feschtland. S Dusche noch dene drüü Täg im Sand  (ond nor wäsche im See oder Bach) esch herrlech gse.